**Kiki** (engl. *Kiki*) on vuonna 1926 ensi-iltansa saanut Clarence Brownin ohjaama yhdysvaltalainen mykkä komediaelokuva, jonka pääosissa ovat Norma Talmadge ja Ronald Colman. *Kiki* kertoo pariisilaisesta tanssijasta ja glamour-näyttelijästä, jotka kilpailevat tuottajan sydämestä.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Kiki (Norma Talmadge) on köyhä nuori pariisilainen järjellä elävä nainen, joka myy sanomalehtiä Pariisin kadunkulmilla. Hän saa työn laulajana ja tanssijana lähellä olevasta teatterista. Teatterissa ollessaan hän pääsee revyyn johtajan, Victor Renalin (Ronald Colman), elämään. Pian Kiki rakastuu Victoriin. Kun Kiki riitelee teatterin tähden ja Victorin mielitietyn Paulette Mascarin (Gertrude Astor) kanssa, hänet erotetaan teatterista. Victor kuitenkin leppyy, kun Kiki pyytää apua, ja vie hänet päivälliselle. Päivällisellä oleva Paulette hämmentyy Kikin nähdessään. Paulettea ei edes enää häiritse päivällisellä oleva paroni Rapp (Marc McDermott), joka yrittää koko ajan salaa kosiskella häntä. Paulette yrittää nöyryyttää Kikiä, mutta Victor ei välitä siitä. Hän vie Kikin kotiinsa, missä Kikin kauneus alkaa kiehtoa Victoria. Kiki jatkaa vihanpitoa Pauletten kanssa, ja Paulette alkaa juonitella paronin kanssa siitä, että miten Kiki saisi houkuteltua pois Victorin luota. Kun Kiki ja Paulette tappelevat fyysisesti, Kiki alkaa teeskennellä katalepsiaa. Victorin sympatia Kikiä kohtaan muuttuu rakkaudeksi. Kun Kiki "herää" ja suutelee Victoria, Victor kosii häntä.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Norma Talmadge  | … |  Kiki
  |
|  Ronald Colman  | … |  Victor Renal
  |
|  Gertrude Astor  | … |  Paulette Mascar
  |
|  Marc McDermott  | … |  paroni Rapp
  |
|  George K. Arthur  | … |  Adolphe
  |
|  William Orlamond  | … |  Brule
  |
|  Erwin Connelly  | … |  Joly
  |
|  Frankie Darro  | … |  Pierre
  |
|  Mack Swain  | … |  leivosmies
  |

Tuotanto
--------

Joseph M. Schenck ja Norma Talmadge toimivat elokuvan tuottajina, ja heidän elokuvastudionsa Norma Talmadge Film Corporation oli elokuvan tuotantoyhtiönä.

*Kiki* perustuu André Picardin samannimiseen *Kiki*-romaaniin (1920), johon myös perustuu David Belascon kirjoittama ja tuottama Broadway-sovitus *Kiki* (1921), joka oli aikanaan suuri menestys. Näytelmä sai ensi-iltansa Belasco-teatterissa 29. marraskuuta vuonna 1921, ja sitä esitettiin 233:n esityksen ajan. Viimeinen esitys oli kesäkuussa 1922. Broadway-näytelmän pääosassa oli Lenore Ulric. Alkuperäisen romaanin ja näytelmäsovituksen pohjalta Hanns Kräly laati vuoden 1926 elokuvan käsikirjoituksen.

Julkaisu ja vastaanotto
-----------------------

*Kiki* sai Yhdysvaltain ensi-iltansa New Yorkissa 4. huhtikuuta vuonna 1926, ja Suomessa elokuva sai ensi-iltansa 6. joulukuuta 1926. First National toimi elokuvan levittäjänä.

Vaikka ilmestyessään *Kiki* oli arvostelumenestys, se ei ollut yleisömenestys. *Kiki* on harvoja Talmadgen tekemiä komediaelokuvia, ja yleisön hämmentyminen komedienne-Talmadgesta johti elokuvan heikohkoon taloudelliseen menestykseen. Kriitikot ylistivät *Kikiä* sen laadukkaasta tuotannosta, ensiluokkaisista näyttelijävalinnoista, puvustuksesta ja lavasteista. Myös Talmadgen roolisuoritus sai kriitikoilta ylistävät arvostelut.

Säilytys ja muut julkaisut
--------------------------

*Kikin* kopiota säilytetään muun muassa Yhdysvaltain kongressin kirjaston ja New Yorkin Museum of Modern Art -taidemuseon elokuva-arkistoissa. Elokuva restauroitiin, ja se julkaistiin DVD:lle 16. maaliskuuta vuonna 2010. DVD-julkaisu sisältää myös Talmadgen *Laillisuuden rajoissa* -elokuvan (1923).

*Kikistä* tehtiin vuonna 1931 uudelleenfilmatisointi *Kiki*, jonka pääosassa on Mary Pickford.

Lähteet
-------

1. 1 2 3 4  KIKI (1926) *tcm.com*. TCM.com. Viitattu 6.7.2014. (englanniksi)
2. 1 2 3 4 5 6 7  Kiki (1926) *allmovie.com*. Allmovie.com. Viitattu 6.7.2014. (englanniksi)
3. 1 2  Kiki (1926) *elonet.fi*. Elonet.fi. Viitattu 6.7.2014. (suomeksi)
4. 1 2 3 4 5  Kiki *silentera.com*. Silentera.com. Viitattu 6.7.2014. (englanniksi)
5. 1 2 3 4  Kiki *ibdb.com*. IBDB.com. Viitattu 6.7.2014. (englanniksi)
6. 1 2 3  NORMA TALMADGE *tcm.com*. TCM.com. Viitattu 6.7.2014. (englanniksi)
7. 1 2  Basinger, J. *Silent Stars*. s.153. Viitattu 6.7.2014.
8. 1 2  2010 Kino International DVD edition *silentera.com*. Silentera.com. Viitattu 6.7.2014. (englanniksi)

Aiheesta muualla
----------------

* *Kiki* Internet Movie Databasessa. (englanniksi)
* *Kiki* Elonetissä.
* *Kiki* AllMoviessa. (englanniksi)
* *Kiki* Silent eran sivustolla (englanniksi)
* *Kiki* TCM Movie Databasessa (englanniksi)